58. schôdza NR SR - 3.deň - B. popoludní
Dátum: 2020-02-20
Poslanec: Galek, Karol (SaS)
Druh vystúpenia: Vystúpenie

26. Ďakujem za toto doplnenie a teda poviem aj, poviem aj na mikrofón, keď teda tu bolo spomenuté, že čítame kauzy, vybrané kauzy, ktoré sme spísali, tak či si uvedomujeme, že naozaj máme čas iba do konca mesiaca, či to vôbec stihneme, pretože naozaj tých káuz je obrovské, obrovské množstvo. A to neni iba týchto 6,6 miliardy, ale to sú aj ďalšie, o ktorých možno, možno ani nevieme. Zachytil som, že teda sa tu niekto rozčuľoval nad tým, že vedieme rozpravu, ktorá nie je k tomu, o čom je tento bod, teda to skrátené legislatívne konanie. Ale povedzme si napriamo, kto tu odmietol vôbec o tomto skrátenom legislatívnom konaní sa vyjadrovať, ako pán Erik Tomáš sám hneď na začiatku povedal, že veď toto nikoho nezaujíma. Tak o čom sa tu bavíme? Načo, načo vôbec by sme hovorili o tom, čo je dôvodom na skrátené legislatívne konanie? To, čo začala pani predsedníčka hospodárskeho výboru Janka Kiššová, môžem tak isto potvrdiť jej slová. Keď sme sa pýtali pani štátnej tajomníčky Meager na výbore, kde zoberú peniaze na diaľnice, na cesty, teda to, čo im nastane ten výpadok v prípade zrušenia diaľničných známok, tak tá odpoveď bola naozaj veľmi zvláštna, pre mňa veľmi záhadná. A to bolo to, že to je ich know-how, že to nám nepovie. Takže takýmto, takýmto spôsobom od začiatku sú vedené všetky informácie, ktoré sa týkajú tejto schôdze a všetkých jej bodov. Jednak nie je tu reálny dôkaz na to, že máme opodstatnené skrátené legislatívne konanie a takisto nemáme nijakým spôsobom podchytené, zabezpečené to, prečo sú tie jednotlivé zákony vôbec predkladané. Teda máme a to je to, čo tvrdím od začiatku, že sa jedná o obyčajnú predvolebnú korupciu. Dostanem sa ale teda hneď na úvod k tomu skrátenému legislatívnemu konaniu. Už to tu viackrát zaznelo, ale dovolím si to zopakovať ešte raz. Toto je možné za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody alebo ak si rozhodnutia Rady bezpečnosti Organizácie spojených národov vyžaduje neodkladné prijatie zákona, v takom prípade môže Národná rada rozhodnúť, že prerokuje návrh zákona v skrátenom legislatívnom konaní. V takomto prípade sa neberú do úvahy časové obmedzenia, ktoré stanovuje rokovací poriadok pri bežnom postupe pri prijímaní zákona. Takže ja sa ešte raz pýtam, ktoré to teda sú. Doteraz sme nedostali žiadnu takúto informáciu. Pán Tomáš, vy ste vraveli, že nikoho to nezaujíma, ale tak skúste, skúste nám konečne povedať aspoň jeden, jeden jediný dôvod, ktoré sú tie mimoriadne okolnosti, ktoré nás tlačia do prijímania takýchto zákonov. Možnože je za tým nejaké rozhodnutie OSN, o ktorom ešte nevieme, a vy nám to oznámite na koniec schôdze a my všetci padneme na zadok. Ale ja sa to tu pýtam naozaj s plnou vážnosťou, pretože hoci ide o precedens, ktorý bol už v minulosti vytvorený, aj vtedy sme ho kritizovali, je nepochopiteľné, že v tomto precedense sa naďalej takýmto brutálnym spôsobom pokračuje aj práve na konci, na konci volebného obdobia, týždeň, týždeň a pol pred voľbami. A pýtam sa na to hlavne preto, že ak si z tohto nášho precedensu zoberú príklad aj ostatní ľudia, ak si z toho zoberú príklad napríklad takí žiaci, ktorí proste neprídu do školy. Veď prečo? Keď mám chorobu, tak pošlem ospravedlnenku, ale teraz ja už ani nepotrebujem tú ospravedlnenku. Veď ani v Národnej rade neplatia žiadne pravidlá, aj tu sa zvolávajú schôdze a je tu skrátené legislatívne konanie "lebo". Tak aj ja lebo neprídem do školy. Takisto to môže zobrať každý jeden zamestnanec. K lekárovi prídete a tam jednoducho strhnuté ordinačné hodiny, lebo doktor išiel na lyžovačku a nikomu o tom nepovedal. Lebo však načo? Veď tie pravidlá neplatia v Národnej rade, v tom, čo sa tu ráno pán premiér zavzdušňoval, že je to tá najvyššia inštancia, ktorá potrebuje mať nejako, alebo mala by mať nejakú vážnosť. Ale tá vážnosť je predsa porušená už len tým, že je zvolaná táto schôdza. Čo by sa stalo, ak by si navyše urobili trhací kalendár zo svojho povolania vojaci alebo policajti? Veď prečo by nemohli, veď robia to poslanci Národnej rady. Ja už som ráno v jednej faktickej upozornil na to, že možno by sa tu dali nájsť nejaké tie dôvody, ale tie naozaj nemajú nič spoločné s ľuďmi, ktorých sa práve tie zákony týkajú a hlavne nejaké to ohrozenie základných ľudských práv, slobôd alebo štátne, alebo značné hospodárske škody. Vtedy som už povedal, že áno, hrozí tu naozaj ohrozenie základných ľudských práv a to ohrozenie ľudských práv tých, ktorí zvolávali túto schôdzu, pretože naozaj môžu skončiť v base. No a takisto je to taký ten úžasný príklad toho, ako sa niekto môže ľahko nechať opiť mocou. Totižto mali sme tu už Ľudovíta XIV., ktorý o sebe prehlásil: Štát som ja. A v tomto prípade to naozaj vyzerá tak, že predstavitelia SMER-u a SNS, že im naozaj hrozia značné hospodárske škody vo forme zastavenia, zastavenia rôznych kamarátkšeftov, príjmov z korupcie, z toho, že ich oligarchovia budú odstavení od štátnej kasy, jednoducho od toho, na čo boli za tých 12 rokov nacucnutí, napr. aj od alobalu. My tu teraz čítame tých, to obrovské množstvo káuz. Ja budem za chvíľu pokračovať, ale keď si to iba veľmi jednoducho predelíme, tých 6,6 miliárd, a to je naozaj iba to, čo vieme, to, čo vieme zdokladovať, to, čo už v minulosti tu bolo vytiahnuté, upozornené, čo už sa tu riešilo, predelíme to tým počtom tých našich dôchodcov, ktorých máme na Slovensku 1 408 789, tak keby tieto všetky kauzy neboli, tak každý jeden dôchodca mohol mať 4 685 eur. Keď by sme jednoducho všetky tieto nakradnuté peniaze rozdelili medzi dôchodcov namiesto toho, aby sme teraz nejakých imaginárnych, a zdôrazňujem to slovo imaginárnych, 800 miliónov eur takýmto spôsobom neriešili, pretože tieto peniaze neexistujú. Tá špajza je vykradnutá, je prázdna. A to, čo nám tu dnes koalícia ponúka, je jeden plesnivý kompót. V špajzi nie je nič, deficit, teda rozpočet je deficitný, nemáme nič. Toto je proste holub na streche, ktorý, ktorý už dávno, ale že dávno odletel. Ešte pred tým, ako začnem s tými samotnými kauzami, aby sme si nemysleli, že toto je jediná nášľapná mína, ktorá čaká budúcu vládu. Bohužiaľ, nie je to tak. Tých nášľapných mín je omnoho, omnoho viac. Určite by každý jeden z vás vedel vytiahnuť minimálne päť, ak nie desať ďalších. Ja sa venujem energetike, tak vám dovolím povedať ešte o jednej, ktorá tak nejak prešumela, aj keď zaznela v médiách a tak isto sa to riešilo na vláde. Je to 179 miliónov 800-tisíc, ktoré dostanú distribučné spoločnosti za tzv. historický dlh. Prečo o tom hovorím? Máme tu dnes nejakých 800 miliónov, a ja by som bol rád, keby k týmto 800 miliónom, ktoré sú takou nejakou nášľapnou mínou pre ďalšiu budúcu vládu, pripočítali aj týchto 180 miliónov. A to z jednoduchého dôvodu. Vláda sa totižto zaviazala na svojom decembrovom zasadnutí, že ukladá ministrovi financií v rámci možností štátneho rozpočtu zabezpečiť úhradu týchto finančných prostriedkov, vyplatiť ich distribučným spoločnostiam a, prosím pekne, teraz sa podržte, ten minister financií má tieto finančné prostriedky nájsť do júna 2020. Ktorý minister financií to bude? Tak pán Kamenický to asi nebude. A minister hospodárstva má uhradiť túto platbu do 31. júla 2020, to znamená o mesiac neskôr. Opäť sa obávam a teraz som presvedčený o tom, že pán Žiga to určite nebude, čo bude tieto prostriedky vyplácať. Jedná sa pritom o 180 miliónov, ktoré si nárokujú distribučné spoločnosti za tzv. historický dlh. To sú také tie podpory, dotácie, ktoré tu boli vyplácané na podporu obnoviteľných zdrojov kombinovanej výroby, elektriny a tepla, ktoré zaviedol práve SMER v roku 2009. Ušľachtilá myšlienka, veď obnoviteľné zdroje podporujú aj inde, ale teda my sme sa stali naozaj tým svetovým unikátom, že u nás to okamžite zneužili politici a im spriaznené osoby. Dostali sa k tomu ľudia ako pán Brhel, Lazár, Malatinský. Rozdelili si to, čo dnes musia tie distribučné spoločnosti vyplácať a na čo sa my všetci musíme skladať v cene elektriny. A vláda povedala: dobre, tak vznikol tu nejaký, nejaká disproporcia medzi tým, čo je vyplatené, čo je prisľúbené, teda čo je vyplatené a čo je prisľúbené, a toto vyplatí budúca vláda. Takže ďalšia, ďalšia nášľapná mína, ktorá nás tu čaká. A keď sme pri energetike, tak pri energetike, tak si dovolím ešte na jednu takú veľkú nášľapnú mínu upozorniť, na čo hovorím asi na každom jednom stretnutí, ktoré sa týka energetiky, hovoril som o tom aj viackrát tu v Národnej rade, a to sú Mochovce. Opäť jedna obrovská nášľapná mína, ktorá by, dovolím si povedať, pretromfla všetky tieto kauzy, ktoré sú tu. Jednoducho je to 6 miliárd spláchnutých dole odpadovým kanálom. Jednoducho niečo, čo tu v roku 2008 začalo alebo do čoho dotlačil Talianov bez akýchkoľvek skúseností s výstavbou jadrových elektrární dotlačil práve Robert Fico. Táto elektráreň mala stáť v 2012., malo byť na to vyčlenených alebo minutých 2,8 miliardy eur. Dnes máme rok 2020, Mochovce, bohvie, či budú vôbec niekedy spustené a my sme prišli o minimálne 2 miliardy na nevyplatenej dividende a na tom, čo budeme musieť vyplatiť na rôznych nabratých úveroch. Toto je opäť niečo, čo nám tu necháva po sebe Robert Fico a jeho banda. A ja sa teda pýtam, naozaj, odkiaľ na to všetko zobrať. Takže, pán Tomáš, toto bude asi naozaj možno, dúfam, že sa nedostaneme aj k samotnej rozprave, k tým ďalším veciam, ale teda keď sa bavíme o tom skrátenom legislatívnom konaní, tak by ma fakt zaujímal aspoň jediný konkrétny dôvod, ktorý poukazuje na to, že legislatívne je to oprávnené. A pokiaľ je to oprávnené, tak odkiaľ na všetky tieto veci ste plánovali zobrať a prečo ste to doteraz odkladali, prečo ste naozaj čakali na ten koniec volebného obdobia? Z môjho pohľadu ešte raz, obyčajná prasprostá predvolebná korupcia, ktorú vám už ale nikto, ale že nikto neverí. Jeden konkrétny prípad z minulého týždňa. Mali sme tam stretnutie v Spišskej Novej Vsi, kedy za mnou prišli dvaja paradoxne ľudia v dôchodkovom veku, ktorí povedali: "Volili sme v minulosti SMER, ale už nebudeme. A nie preto, že by niečo zlé z nášho pohľadu nám ublížili alebo že by sme nejakým spôsobom príliš vnímali citlivo ich kauzy, ale preto, že im už nemôžme veriť, pretože tieto ich návrhy, kvôli ktorým sú, je zvolaná táto schôdza, jednoducho nie sú, nie sú uveriteľné, nie sú dotiahnuté do konca, nie sú opodstatnené." Budem teda pokračovať tam, kde skončil môj kolega Alino Baránik. Budem pokračovať korupciou pána Galisa, ktorý, ktorý vybavil dotáciu pre kamaráta. Jednalo sa o dotácie na jachty. Ó, výborne, ďakujem. Dobrý deň. Dotácie na jachty, ktoré získal známy, váš známy, známy splnomocnenca vlády pre mládež a šport. Išlo o loďku, ktorá mala prilákať mladých k jachtingu na Orave, ale o tej sme sa potom už nič nedozvedeli. Odhad škody 9 700 eur. Potom tu máme šéfa Všeobecnej zdravotnej poisťovne, ktorý vysvetľoval zmluvy s tetou, kde sa necítil byt v konflikte záujmov. Šéf Všeobecnej zdravotnej poisťovne podpisoval zmluvy s vlastnou tetou. Malo ísť o 69 zmlúv uzavretých so šiestimi spoločnosťami, v ktorých bola táto 77-ročná pani Anna Sučková buď konateľom, spoločníkom, alebo oboje. Pokračujeme Všeobecnou zdravotnou poisťovňou. Máme tu zmluvy s tetou exšéfa, ktoré preveroval vtedy úrad pre dohľad. Išlo o možný konflikt záujmov u exriaditeľa Všeobecnej zdravotnej poisťovne. Pán Forai ošetril dokonca svojho spolužiaka, reklama poisťovne išla cez neho. Išlo o Všeobecnú zdravotnú poisťovňu, ktorá uzatvárala zmluvy s bývalým spolužiakom šéfa Všeobecnej zdravotnej poisťovne. Za éry šéfa Všeobecnej zdravotnej poisťovne Marcela Foraia mala od poisťovne zákazky za takmer 869-tisíc eur reklamná agentúra, ktorú vlastní jeho kamarát z detstva. Aké patetické! Opäť išlo o konflikt záujmov. Novým šéfom zdravotnej, Všeobecnej zdravotnej poisťovne sa stal človek s pochybnou minulosťou. Novým šéfom, nový šéf, ešte ako šéf Univerzitnej nemocnice v Bratislave, kúpil predražené CT a predal pozemky pod heliportom na Kramároch. Bola to kauza, ktorá bola spojená s týmto heliportom a predraženým cétečkom. Nový šéf štátnej zdravotnej poisťovne bol automaticky spochybnený od začiatku od svojho nástupu. Vláda Roberta Fica si v kauze Váhostav koledovala o problém a žalobu. Išlo o štátnu pomoc Váhostavu, kde sme naozaj čelili trestu zo strany Európskej komisie. Štát za 1,4 milióna eur usporiadal konferenciu na podporu podnikateľov. Prosím pekne, išlo o startup konferenciu. Teraz teda neviem, koľkí z vás niekedy organizovali konferenciu a aký mali na to vyčlenený rozpočet, ale tento startup za štátne mal, nás stál 1,4 milióna eur a nebol ani zrušený. Takže naozaj neviem, takáto konferencia na našom maličkom Slovensku, klobúk dolu. Biznis roka nie je Váhostav, ale výkup pozemkov pod obchvat Bratislavy. Výstavba obchvatu Bratislavy cez PPP môže byť o miliardu predražená. Stovky miliónov ešte minie štát zbytočne len preto, že nezmenil nevýhodné pravidlá výkupu pozemkov. No a kto na tom zarobí, tak sú to opäť iba špekulanti. Približný odhad škody jedna miliarda eur. Neviem teda, koľkí z vás si vedia predstaviť, vedia, koľko vôbec jedna miliarda eur má núl, ale mňa takéto čísla vždycky zarazia a fascinujú. Konzultantkou Úradu pre dohľad nad zdravotnou starostlivosťou je lekárka, ktorá bielila kartu novorodenca. Odborníčka v roku 2013 zlyhala a v zdravotnej dokumentácii novorodenca Miška zabielila informáciu, že dieťaťu zlyhali obličky pre nesprávne podanie lieku gentamicin. Jedná sa o personálny problém, za ktorý tak isto zodpovedala strana SMER. Ombudsmana štátnej pošty s pochybnou minulosťou nepoznajú ani samotní zamestnanci pošty. Ide o úplne novú pozíciu, na ktorú sa potichu dostal 66-ročný Jasovský, bývalý politik HZDS za Vladimíra Mečiara, ktorý bol 10 rokov šéfom Najvyššieho kontrolného úradu a predtým aj ministrom dopravy. Toto je hlavne personálny problém, ale naozaj takýchto personálnych problémov sme tu zažili viacej. Ja si veľmi dobre spomínam na pána Lazára, ktorý bol menovaný na čelo štátneho podniku Vodohospodárska výstavba cez tzv. dieru v zákone, a menoval ho práve jeho kamarát pán Žiga. A to asi takým spôsobom, že na tento post mohol bez výberového konania byť dosadený iba človek, ktorý v minulosti pre Vodohospodársku výstavbu pracoval. Tak práve tento pán Lazár bol na túto Vodohospodársku výstavbu zamestnaný. Myslím, že to bolo na jeden deň a potom už mohol byť aj vymenovaný za riaditeľa. Takže naozaj aj takéto veci sa tam diali. Čo sa potom dialo na tej Vodohospodárskej výstavbe, tak to radšej, to by bolo, to by bolo možnože na ďalšiu samostatnú schôdzu. Koniec koncov sme sa tomu aj venovali na jednej, možno si ešte spomeniete na pána Bžána a 77 miliónov na jeho odmenu. Štátne weby za 124 miliónov eur zlyhávajú v základných funkciách. Máme eGovernment za desiatky miliónov eur. No v skutočnosti neodbúrava prácu úradníkov, ani občanov nešetrí od zdĺhavej návštevy úradov. Jedna miliarda eur.